నవదీప్ సైనీ

నవదీప్ అమర్‌జీత్ సైనీ (జననం 1992 నవంబరు 23) భారతీయ క్రికెట్ ఆటగాడు, హర్యానాలోని కర్నాల్‌లో జన్మించాడు. 2013 నుంచి ఢిల్లీ తరఫున ఆడాడు. అతను 2019 ఆగస్టులో  భారత క్రికెట్ జట్టు కోసం అంతర్జాతీయ అరంగేట్రం చేశాడు 

నవదీప్ సైనీ 1992 నవంబరు 23న హర్యానాలోని కర్నాల్‌లో జన్మించాడు. అతని తండ్రి హర్యానా ప్రభుత్వంలో డ్రైవరుగా ఉద్యోగం చేస్తున్నాడు.  అతని తాత కరమ్ సింగ్, స్వాతంత్ర్యోద్యమ కార్యకర్త. సుభాస్ చంద్రబోస్ స్థాపించిన ఇండియన్ నేషనల్ ఆర్మీలో పాల్గొన్నాడు.

దేశీయ కెరీర్ 
సైనీ 2015-16 సయ్యద్ ముస్తాక్ అలీ ట్రోఫీలో 2016 జనవరి 2 న తన తొలి ట్వంటీ20 ఆడాడు.

2017 ఫిబ్రవరిలో , 2017 ఇండియన్ ప్రీమియర్ లీగ్ కోసం ఢిల్లీ డేర్‌డెవిల్స్ జట్టు అతన్ని 10 లక్షలకు కొనుగోలు చేసింది.  2018 జనవరిలో 2018 IPL వేలంలో 3 కోట్లకు రాయల్ ఛాలెంజర్స్ బెంగళూరు కొనుగోలు చేసింది. 

అతను 2017–18 రంజీ ట్రోఫీలో ఢిల్లీ తరఫున ఎనిమిది మ్యాచ్‌లలో 34 వికెట్లతో అత్యధిక వికెట్లు తీసిన బౌలర్‌గా నిలిచాడు.  అతను 2018–19 విజయ్ హజారే ట్రోఫీలో ఎనిమిది మ్యాచ్‌లలో పదహారు ఔట్‌లతో ఢిల్లీ తరఫున అత్యధిక వికెట్లు తీసిన బౌలరయ్యాడు.  2018 అక్టోబరులో అతను, 2018–19 దేవధర్ ట్రోఫీ కోసం ఇండియా సి జట్టులో ఎంపికయ్యాడు.  తరువాతి నెలలో, అతను 2018–19 రంజీ ట్రోఫీలో దృష్టిలో పెట్టుకోవాల్సిన ఎనిమిది మంది ఆటగాళ్ళలో ఒకడిగా పేరు పొందాడు. 

2022 ఫిబ్రవరిలో 2022 ఇండియన్ ప్రీమియర్ లీగ్ వేలంలో రాజస్థాన్ రాయల్స్ అతనిని కొనుగోలు చేసింది.  2022 జూలైలో అతను, ఇంగ్లాండ్‌లో మూడు కౌంటీ ఛాంపియన్‌షిప్, ఐదు వన్డే కప్ మ్యాచ్‌లు ఆడేందుకు కెంట్‌తో స్వల్పకాలిక ఒప్పందంపై సంతకం చేశాడు.  అతను వార్విక్‌షైర్‌తో తన తొలి మ్యాచ్‌ ఆడి, మొదటి ఇన్నింగ్స్‌లో ఐదు వికెట్ల ప్రదర్శనతో సహా మొత్తం మ్యాచ్‌లో ఏడు వికెట్లు పడగొట్టాడు.

అంతర్జాతీయ కెరీర్ 
2018 జూన్‌లో అతను మహ్మద్ షమీకి బదులుగా ఆఫ్ఘనిస్తాన్‌తో జరిగిన ఒక మ్యాచ్ కోసం భారత టెస్టు జట్టులో చేరాడు గానీ ఆడే అవకాశం దొరకలేదు.  2019 ఏప్రిల్లో , 2019 క్రికెట్ ప్రపంచ కప్‌కు స్టాండ్‌బై బౌలర్‌గా ఎంపికయ్యాడు. 

2019 జూలైలో అతను, వెస్టిండీస్‌తో జరిగిన సిరీస్‌ కోసం భారతదేశం యొక్క వన్ డే ఇంటర్నేషనల్, ట్వంటీ 20 ఇంటర్నేషనల్ జట్లలో ఎంపికయ్యాడు. 2019 ఆగస్టు 3 న వెస్టిండీస్‌పై తన తొలి టి20I ఆడాడు. తన నాలుగు ఓవర్లలో మూడు వికెట్లు తీశాడు. ఇందులో నికోలస్ పూరన్, షిమ్రాన్ హెట్మెయర్ లను వరుస బంతుల్లో ఔట్ చేసాడు. ఇన్నింగ్స్ చివరి ఓవర్‌లో కీరన్ పొలార్డ్‌ను అవుట్ చేసి ఆ ఓవరును వికెట్-మెయిడెన్ చేశాడు. అతను మ్యాన్ ఆఫ్ ద మ్యాచ్‌గా నిలిచాడు.  2019 డిసెంబరులో వెస్టిండీస్‌తో స్వదేశంలో జరిగే సిరీస్‌ కోసం అతన్ని భారత వన్డే ఇంటర్నేషనల్ జట్టులోకి తీసుకున్నారు.  2019 డిసెంబరు 22 న వెస్టిండీస్‌పై భారతదేశం తరపున వన్‌డేల్లో ప్రవేశం చేసాడు  2020 ఫిబ్రవరిలో అతను న్యూజిలాండ్‌తో జరిగే సిరీస్ కోసం భారత టెస్టు జట్టులో ఎంపికయ్యాడు.  2020 అక్టోబరులో అతను మళ్లీ భారత టెస్టు జట్టులో ఎంపికయ్యాడు. ఈసారి ఆస్ట్రేలియాతో సిరీస్ కోసం.  అయితే, వెన్ను నొప్పి కారణంగా సైనీ మొత్తం టూరంతా ఆడలేకపోయాడు. 2021 జనవరి 7 న ఆస్ట్రేలియాతో తన తొలి టెస్టు ఆడి, తొలి వికెట్‌గా తోటి తొలి మ్యాచ్‌ ఆటగాడైన విల్ పుకోవ్‌స్కీని ఔట్‌ చేసాడు.

మూలాలు 

ఢిల్లీ క్రికెట్ క్రీడాకారులు
భారతీయ వన్డే క్రికెట్ క్రీడాకారులు
భారతీయ క్రికెట్ క్రీడాకారులు
జీవిస్తున్న ప్రజలు
1992 జననాలు